AaB vandt fortjent 4-1 i Horsens, men et hav af advarsler sender tre AaB-spillere i karantæne.

Der bliver stadig drømt søde medaljedrømme i AaB. Mod et stærkt amputeret Horsens-mandskab blev det søndag til en sikker 4-1-udesejr i SAS Ligaen. To mål af Jeppe Curth satte nordjyderne i gang, men trods sejren var AaB-træner Erik Hamrén særdeles utilfreds med dommer Emil Laursen. I løbet af første halvleg blev fem AaB-spillere præsenteret for det gule kort, og det får konsekvenser. - Det er skidt at sådan noget kan komme til at blive afgørende for os. Jeg mener kun, at den ene var i orden. Nu har vi tre mand i karantæne til næste kamp mod Esbjerg, sagde Hamrén efter opgøret. Jeppe Curth, Danny Califf og Mattias Lindström er alle ude, når ligaens nummer fire i næste runde skal forsøge at hente ind på FC Midtjylland og OB i topstriden. /Ritzau/